Document ID: 31987R0753

*****
ΚΑΝΟΝΙΣΜΟΣ (ΕΟΚ) αριθ. 753/87 ΤΗΣ ΕΠΙΤΡΟΠΗΣ
της 17ης Μαρτίου 1987
σχετικά με τροποποίηση του κανονισμού (ΕΟΚ) αριθ. 1365/82 για τον κατ' αποκοπή καθορισμό της χρηματοδότησης από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων, των δαπανών που προκύπτουν από τη δωρεάν διανομή των προϊόντων που έχουν αποσυρθεί από την αγορά από τις οργανώσεις παραγωγών ή έχουν αγοραστεί από τους οργανισμούς παρέμβασης στον τομέα των οπωροκηπευτικών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 3247/81 του Συμβουλίου της 9ης Νοεμβρίου 1981 σχετικά με τη χρηματοδότηση, από το ΕΓΤΠΕ, τμήμα Εγγυήσεων, ορισμένων μέτρων παρέμβασης, και ιδίως εκείνων που αναφέρονται στην αγορά, αποθεματοποίηση και πώληση γεωργικών προϊόντων από τους οργανισμούς παρέμβασης (1), όπως τροποποιήθηκε τελευταία από τον κανονισμό (ΕΟΚ) αριθ. 2632/85 (2), και ιδίως το άρθρο 7,
Εκτιμώντας:
ότι η Επιτροπή στην επείγουσα ενέργειά της για τη δωρεάν παροχή τροφίμων υπέρ των πλέον απόρων ατόμων μετά από το κύμα ψύχους που έπληξε την Ευρώπη, περιέλαβε και τα οπωροκηπευτικά που έχουν αποσυρθεί από την αγορά ή αγοράσθηκαν κατ' εφαρμογή των διατάξεων του άρθρου 21 του κανονισμού (ΕΟΚ) αριθ. 1035/72 του Συμβουλίου της 18ης Μαΐου 1972 για κοινή οργάνωση των αγορών στον τομέα των οπωροκηπευτικών (3), όπως τροποποιήθηκε τελευταία από τον κανονισμό (ΕΟΚ) αριθ. 1351/86 (4)·
ότι στο άρθρο 7 του κανονισμού (ΕΟΚ) αριθ. 3247/81 προβλέπεται ότι, σύμφωνα με τη διαδικασία που αναφέρεται στο άρθρο 13 του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970 σχετικά με τη χρηματοδότηση της κοινής γεωργικής πολιτικής (5), όπως τροποποιήθηκε τελευταία από τον κανονισμό (ΕΟΚ) αριθ. 3769/85 (6), θα πρέπει να καθοριστούν για την Κοινότητα ενιαία κατ' αποκοπή ποσά για τη χρηματοδότηση των δαπανών δωρεάν διανομής που απορρέουν από την ενέργεια αυτή·
ότι τα ενιαία κατ' αποκοπή ποσά που έχουν καθοριστεί με τον κανονισμό (ΕΟΚ) αριθ. 1365/82 της Επιτροπής (7) πρέπει να ενημερωθούν σε συνάρτηση με τα επίπεδα κόστους αυτής της ημέρας και ότι πρέπει να προστεθεί μία κατηγορία για τις αποστάσεις που υπερβαίνουν τα 1 000 χιλιόμετρα για τη διάρκεια της ειδικής ενέργειας «κύμα ψύχους»· ότι τα κατ' αποκοπή ποσά εξέτασε η Επιτροπή Διαχειρίσεως Οπωροκηπευτικών·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής του ΕΓΤΠΕ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 1 του κανονισμού (ΕΟΚ) αριθ. 1365/82 αντικαθίσταται από το ακόλουθο κείμενο:
«Άρθρο 1
Τα κατ' αποκοπή ποσά που αναφέρονται στο άρθρο 7 του κανονισμού (ΕΟΚ) αριθ. 3247/81 για τη χρηματοδότηση από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων, των δαπανών που προκύπτουν από τη δωρεάν διανομή, η οποία προβλέπεται στο άρθρο 21 του κανονισμού (ΕΟΚ) αριθ. 1035/72, καθορίζονται ως εξής:
- απόσταση κατώτερη των 25 χιλιομέτρων: 1,10 ECU ανά 100 χιλιόγραμμα μεικτού βάρους,
- απόσταση ίση ή ανώτερη των 25 χιλιομέτρων και κατώτερη των 200 χιλιομέτρων: 2,30 ECU ανά 100 χιλιόγραμμα μεικτού βάρους,
- απόσταση ίση ή ανώτερη των 200 χιλιομέτρων και κατώτερη των 350 χιλιομέτρων: 3,20 ECU ανά 100 χιλιόγραμμα μεικτού βάρους,
- απόσταση ίση ή ανώτερη των 350 χιλιομέτρων και κατώτερη των 500 χιλιομέτρων: 4,50 ECU ανά 100 χιλιόγραμμα μεικτού βάρους,
- απόσταση ίση ή ανώτερη των 500 χιλιομέτρων και κατώτερη των 1 000 χιλιομέτρων: 5,90 ECU ανά 100 χιλιόγραμμα μεικτού βάρους· αυτό το ποσό εφαρμόζεται στις διανομές που θα γίνουν μέχρι τις 31 Μαρτίου 1987,
- απόσταση ίση ή ανώτερη των 1 000 χιλιομέτρων: 7,65 ECU ανά 100 χιλιόγραμμα μεικτού βάρους· αυτό το ποσό εφαρμόζεται στις διανομές που θα γίνουν μέχρι τις 31 Μαρτίου 1987,
- απόσταση ίση ή ανώτερη των 500 χιλιομέτρων: 5,90 ECU ανά 100 χιλιόγραμμα μεικτού βάρους· αυτό το ποσό εφαρμόζεται από την 1η Απριλίου 1987,
- προσαύξηση σε περίπτωση μεταφοράς με σιδηροδρομικό όχημα ή άλλο μεταφορικό μέσο με ψύξη ή κατάψυξη: 0,55 ECU ανά 100 χιλιόγραμμα μεικτού βάρους.»
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τις 15 Ιανουαρίου 1987.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Μαρτίου 1987.

Labels: 2
17
5
3
15